เงินบาทกลับมาอ่อนค่าจากแรงซื้อดอลล์ ขณะตลาดรอผลประชุมอีซีบี
ค่าเงินบาทปิดตลาดเย็นนี้ (2 ธ.ค.) ที่ระดับ 35.81/83 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 35.75 บาท/ดอลลาร์
2 ธ.ค. 2558

นักบริหารเงิน เปิดเผยถึงค่าเงินบาทปิดตลาดเย็นนี้ (2 ธ.ค.) ที่ระดับ 35.81/83 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 35.75 บาท/ดอลลาร์
ช่วงบ่ายมี flow ซื้อดอลลาร์เข้ามาจึงส่งผลให้เงินบาทอ่อนค่าลงจากในช่วงเช้า ทั้งนี้มองว่าเงินบาทยังมีโอกาสอ่อนค่าได้ต่อ ซึ่งตลาดจับตาการประชุมธนาคารกลางยุโรป(ECB) ในวันพรุ่งนี้ว่าจะมีการออกมาตรการกระตุ้นเศรษฐกิจเพิ่มเติมหรือไม่ รวมทั้งต้องติดตามข้อมูลทางเศรษฐกิจที่สำคัญของสหรัฐที่จะประกาศในช่วงปลายสัปดาห์นี้ ทั้งตัวเลขการจ้างงานเดือนพ.ย., จำนวนผู้ขอรับสวัสดิการการว่างงาน, ข้อมูลการจ้างงานนอกภาคเกษตรเดือนพ.ย. และข้อมูลการค้าระหว่างประเทศเดือนต.ค.
“บาทยังมีแนวโน้มอ่อนค่าได้ต่อ ต้องรอดูประชุม ECB พรุ่งนี้ว่าจะมีมาตรการอะไรเพิ่มเติมออกมาหรือไม่ รวมทั้งข้อมูลเศรษฐกิจสำคัญของสหรัฐฯ ในช่วงนี้” นักบริหารเงินกล่าว ขณะที่คาดว่า เงินบาทวันพรุ่งนี้จะเคลื่อนไหวในกรอบ 35.80-35.95 บาท/ดอลลาร์
 
ที่มา: สำนักข่าวอินโฟเควสท์